ሁለቱ የኮሪያ መሪዎች በሚቀጥለው ሳምንት ፊት ለፊት ተገናኝተው እንደሚወያዩ ተገለጸ
የሰሜን ኮሪያ እና ደቡብ ኮሪያ መሪዎች ልክ የዛሬ ሳምንት ፊት ለፊት ተገናኝተው እንደሚወያዩ ተገልጸዋል፡፡ሁለቱ መሪዎች በወታደር አልባዋ ቀጠና ተገናኝተው ሲነጋገሩ የውይይታቸው አብይ ጉዳይ ፕዮንግያንግ የኒውክለር መርሃ ግብሯን በምትገታበት አግባብ ዙሪያ ይመክራሉ ነው የተባለው፡፡የአሜሪካው ፕሬዝዳንት ዶናልድ ትራምፕ በቅርብ ግዜያት ከሰሜን ኮሪያ አቻቸው ኪም ጆንግ ኡን ጋር ለመወያየት ፍቃደኛ መሆናቸውን ተከትሎ ጉዳዩ ከደቡብ ኮሪያዋ መዲና ሴዑል በመነሳት እስከ ዋሽንግተን እና ቤጂንግም ተወስቷል፡፡ይህ የሁለቱ መሪዎች ግንኙነት ለዓመት እና ከዚያም በላይ በጸብ ቢዘልቅም መሪዎቹ የሻከረውን ግንኙነታቸውን በሰላም ይደመድሙታል መባሉን ተከትሎ ከፍና ዝቅ እያለ የቀጠለው የሀገራቱ ግንኙነት አሁንም በታለመለት ሁኔታ ስለመሄዱ ምንም ማረጋገጫ የለውም፡፡እዚህ ላይ አብይ ጥያቄ ሆኖ የሚነሳው ደግሞ እውን ኪም ጆንግ ኡን የኒውክለር ማብለያ ግንባታቸውን ለመተው ፈቃደኛ ናቸው ወይ? የሚለው ነው፡፡የደቡብ ኮሪያ ባለስልጣናት የነገሩኝ ነው በሚል የቻይና መንግስት መገናኛ ብዙሃን  የኪም አስተዳደር የኒውክለር ግንባታውን በመገደብ የሴኡልና ዋሽንግተንን ጥያቄ ለመመለስ መዘጋጀታቸውን አውስቷል፡፡እንደውም የደቡብ ኮሪያው ፕሬዝዳንት ሙን ጄኢን እንደገለጹት ሰሜን ኮሪያ የረጂም ግዜ ፍላጎቷ የነበረውን የአሜሪካ ወታደራዊ ሀይል ከደቡብ ኮሪያ መውጣትን የኒውክለር ግንባታዋ የማስቆም ድርድር አካል አድርጋ አታቀርበውም፡፡የቻይና የዜና አውታር ዥኑዋም ፕሬዝዳንት ኪም የሚሳኤል ግንባታቸውን ለመግታት መወሰናቸውን በቤጂንግም ተናግረዋል ሲል ነው የዘገበው፡፡  የአሜሪካው ፕሬዝዳንት ዶናልድ ትራምፕም የኮሪያን ልሳነ ምድር ከኒውክለር ስጋት ለማውጣት ይህኛው አጋጣሚ በመልካምነቱ የሚነሳ ነው ብለውለታል፡፡ነገር ግን እውን ፕሬዝዳንት ትራምፕ እና የሴዑሉ አቻቸው ሙን ጄኢን ከፕዮንግያንጉ አለቃ ኪም ጆንግ ኡን ጋር ስገናኙ የሚያነሱዋቸው ነጥቦች ተመሳሳይ ልሆኑ ይችላሉ ወይ የሚለው ጥያቄም ገና መልስ ያሻዋል፡፡ላለፉት አስርት ዓመታት ዋሽንግተን እና ሴኡልን በአንድ ቋንቋ ያነጋገራቸው ትልቁ ጉዳይ ፕዮንግያንግ የኒውክለር ሲጋቱን እንዴት መግታት እንደምትችል የማሰላሰሉ ጉዳይ ነው፡፡ይህንንም ፕሮግራም CVID ማለትም ምሉእ፣ ግልትና የማያዳግም የሰሜን ኮሪያ ኒውክለር መርሃ ግብር መግታት ይሉታል፡፡ ይህ ቋንቋ በተለይ ከጎሮጎሳውያኑ 2006 ወዲህ  የተባበሩት መንግስታት ድርጅት የጸጥታ ምክር ቤት ቋንቋም ሆኖ ሲያገለግል ቆይቷል፡፡በዚህ ቋንቋ ውስጥ የሰሜን ኮሪያ የኒውክለር መርሃ ግብር የማስቆም ስራ ብቻ ሳይሆን መልሶ የማያንሰራራ እንዲሆንም ያለው ፍላጎት ይነበባል፡፡የቀድሞው የአውስትራሊያ የውጭ ጉዳይ ሚኒስትር ከቪን ሩድ ገለልተኛ ተቋም የኒውክለር ፕሮግራሙን መገታት የሚያሳዩ እርምጃዎች ዝርዝር ማስቀመጥ ይኖርበታል ሲሉ ነው ለሲኤንኤን የተናገሩት፡፡በአውሮፓዊያኑ 1991 የተፈረመው የፕዮንግያንግና ሴዑል የዲኒውክላራይዜሽን መርሃ ግብር ለሰሜን ኮሪያ የተገባው በኒውክለር ከሚገኘው ገቢ ፈንታ በእርዳታ የመደገፉ ቃል ሳይተገበር በመቅረቱ የኪም ጆንግ ሀገርም ቃሏን በማጠፍ ወደ ኒውክለር መርሃ ግብር ግንባታዋ መመለሷ የሚዘነጋ አይደለም፡፡የአሜሪካው ፕሬዝዳንት ዶናልድ ትራምፕ ግን ይህኛው ስምምነት ከዚያም ይለያልና ለድርድሩ ስኬት ተስፈኞች ነን ብለዋል፡፡ነገር ግን የሰሜኖቹ አና ደቡብ ኮሪያ የዲኒውክላራይዜሽን ግንዛቤ እንዳይለያይ ስጋት አለ፤ ሚስተር ሙን ጄኢን ያ አይሆንም ሲሉ ሚስተር ኪም ግን በቤጂንግ ስለዚህ ስናገሩ የኒውክለር መርሃ ግብሩ ሲገታ በሰሜን ኮሪያ ብቻ ሳይሆን በመላው የኮሪያ ልሳነ ምድር መሆን እንደሚገባው በመገንዘብ ነው ይላሉ  የቀድሞ የአሜሪካ ልዩ ሃይል ኮሎኔሉ ዴቪድ ማክስዌል፡፡ፕዮንግያንግ ለዚህ አይነቱ ውይይት ስትሰናዳም ይህ የመጀመሪያው አይደለምና ብዙም እርግጠኛ መሆን አያስፈልግም የሚሉ ወገኖችም በርካታ ናቸው፡፡በደቡብ ኮሪያ የሰፈረው ከ28 ሺህ በላይ የአሜሪካ ወታደራዊ ሀይልም ፕዮንግያንግን ምቾት የሚነሳት ሌላኛው ጉዳይ መሆኑ ለስምምነቱ እንቅፋት እንዳይሆን ተሰግቷል፡፡ያም ሆነ ይህ ፕሬዝዳንት ትራምፕና ኪም ጆንግ ኡን ከአንድ ወር በኋላ ከመገናኘታቸው አስቀድሞ የሁሌቱ ኮሪያውያን መሪዎች የዛሬ ሳምንት በታሪካዊቷ ፓንሙንጆም ሲገናኙ ለመላምቶቹ የተሸለ ፍንጭ መስጠታቸው አይቀረ ነው ተብሎ ተተንብይዋል፡፡ (ምንጭ፤ ሲኤንኤንና ቦስተን ሄራልድ)